CELEX: 32020D0788
Language: ro
Date: 2020-06-09 00:00:00
Title: Decizia (UE) 2020/788 a Consiliului din 9 iunie 2020 privind reînnoirea Acordului de cooperare în domeniul științei și al tehnologiei dintre Comunitatea Europeană și Ucraina

17.6.2020   
               
               
                  RO
               
               
                  Jurnalul Oficial al Uniunii Europene
               
               
                  L 193/1
               
            
         DECIZIA (UE) 2020/788 A CONSILIULUI
         din 9 iunie 2020
         privind reînnoirea Acordului de cooperare în domeniul științei și al tehnologiei dintre Comunitatea Europeană și Ucraina
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 186, coroborat cu articolul 218 alineatul (6) al doilea paragraf litera (a) punctul (v),
         având în vedere propunerea Comisiei Europene,
         având în vedere acordul Parlamentului European (1),
         întrucât:
         
                     (1)
                  
                  
                     Prin Decizia 2003/96/CE (2), Consiliul a aprobat încheierea Acordului de cooperare în domeniul științei și al tehnologiei dintre Comunitatea Europeană și Ucraina (3) (denumit în continuare „acordul”). Acordul a fost semnat la Copenhaga la 4 iulie 2002 și a intrat în vigoare la 11 februarie 2003.
                  
               
                     (2)
                  
                  
                     La articolul 12 litera (b) din acord se prevede că acordul se încheie pentru o perioadă inițială care se încheie la data de 31 decembrie 2002 și poate fi reînnoit prin acordul comun al părților pentru perioade suplimentare de câte cinci ani.
                  
               
                     (3)
                  
                  
                     Pe baza Deciziilor 2003/737/CE (4), 2011/182/UE (5) și (UE) 2015/344 (6) ale Consiliului, acordul a fost reînnoit de trei ori pentru perioade suplimentare de cinci ani, cu efect retroactiv de la 8 noiembrie 2009 și, respectiv, de la 8 noiembrie 2014 corespunzător ultimelor două reînnoiri. Acordul a expirat la 7 noiembrie 2019.
                  
               
                     (4)
                  
                  
                     Ucraina este un actor important în domeniul științei, tehnologiei și inovării în vecinătatea Uniunii. Pentru a facilita în continuare cooperarea în domeniile prioritare științifice și tehnologice comune, ambele părți consideră că reînnoirea acordului ar fi în interesul lor reciproc.
                  
               
                     (5)
                  
                  
                     Ambele părți și-au confirmat intenția de a reînnoi acordul pentru o perioadă suplimentară de cinci ani. Conținutul acordului reînnoit ar trebui să fie identic cu conținutul acordului. În scopul asigurării continuității acordului, reînnoirea ar trebui să aibă efect retroactiv de la 8 noiembrie 2019.
                  
               
                     (6)
                  
                  
                     Reînnoirea acordului ar trebui aprobată în numele Uniunii,
                  
               ADOPTĂ PREZENTA DECIZIE:
         
            Articolul 1
            Se aprobă, în numele Uniunii, reînnoirea pentru o perioadă suplimentară de cinci ani a Acordului de cooperare în domeniul științei și al tehnologiei dintre Comunitatea Europeană și Ucraina.
            Acordul reînnoit intră în vigoare cu efect retroactiv de la 8 noiembrie 2019.
         
         
            Articolul 2
            Președintele Consiliului este autorizat să desemneze persoana sau persoanele împuternicite să notifice Ucrainei, în numele Uniunii și în conformitate cu articolul 12 litera (a) din acord, faptul că Uniunea și-a finalizat procedurile interne necesare pentru reînnoirea acordului.
         
         
            Articolul 3
            Prezenta decizie intră în vigoare la data adoptării.
         
         
            Adoptată la Bruxelles, 9 iunie 2020.
            
               
                  Pentru Consiliu
               
               
                  Președintele
               
               A. METELKO-ZGOMBIĆ
            
         
         
            (1)  Acordul din 13 mai 2020 (nepublicat încă în Jurnalul Oficial).
         
            (2)  Decizia 2003/96/CE a Consiliului din 6 februarie 2003 privind încheierea Acordului de cooperare în domeniul științei și al tehnologiei între Comunitatea Europeană și Ucraina (JO L 36, 12.2.2003, p. 31).
         
            (3)  JO L 36, 12.2.2003, p. 32.
         
            (4)  Decizia 2003/737/CE a Consiliului din 22 septembrie 2003 privind încheierea unui Acord de reînnoire a Acordului de cooperare în domeniul științei și al tehnologiei între Comunitatea Europeană și Ucraina (JO L 267, 17.10.2003, p. 24).
         
            (5)  Decizia 2011/182/UE a Consiliului din 9 martie 2011 privind reînnoirea Acordului de cooperare în domeniul științei și al tehnologiei între Comunitatea Europeană și Ucraina (JO L 79, 25.3.2011, p. 3).
         
            (6)  Decizia (UE) 2015/344 a Consiliului din 17 februarie 2015 de reînnoire a Acordului de cooperare în domeniul științei și al tehnologiei între Comunitatea Europeană și Ucraina (JO L 60, 4.3.2015, p. 37).